## Labora denuncia un entramat fraudulent de més d’un milió d’euros en subvencions públiques de l’etapa del Botànic

*** El Servici Valencià d’Ocupació i Formació ha implementat mesures de control de subvencions per a evitar situacions fraudulentes
* El secretari autonòmic d’Ocupació assenyala que “des del Consell es vigilarà encara més que l’ús de les subvencions arriba a qui realment ho necessita”**

El secretari autonòmic d’Ocupació, Antonio Galvañ, ha informat que Labora, el Servici Valencià d’Ocupació i Formació, ha denunciat un entramat empresarial per defraudar més d’un milió d’euros en subvencions públiques per al foment de l’ocupació, cofinançades per la Generalitat Valenciana i el Fons Social Europeu.

Galvañ ha explicat que la denúncia ha sigut interposada davant de la Guàrdia Civil per la direcció territorial de Labora a Alacant, que va detectar possibles irregularitats en onze empreses domiciliades a Elx. El responsable d’Ocupació ha detallat que els fets que s’investiguen van tindre lloc entre 2021 i 2022, amb el Govern del Botànic.

Segons s’ha fet constar en la denúncia, Labora va detectar actuacions sospitoses en determinats programes d’ajudes d’ocupació (Ecovul, Ecogju i Ecovut) en els quals se subvenciona la contractació de persones desocupades. Així, es van detectar baixes de treballadors que passaven a altres empreses en les quals també s’havien sol·licitat subvencions, i en les quals el sector de l’activitat i el mode de procedir era similar, o empreses que sol·licitaven subvencions i abans de finalitzar els dos anys tancaven, amb un administrador comú.

En este sentit, Antonio Galvañ ha destacat que, des de Labora, s’han implementat mesures de control de subvencions per a evitar situacions fraudulentes.

Així, s’han augmentat els requisits per a accedir a les subvencions i s’han establit més controls que eviten el frau, com investigar les vinculacions entre empreses o exigir que no tingueren contractes indefinits en els últims tres mesos.

D’altra banda, Galvañ ha afegit que s’han canviat les convocatòries d’ajudes i s’ha reduït l’import que es concedix per treballador, que ha passat de 28.000 euros a 10.000 euros enguany, la qual cosa ha aconseguit que l’interés a defraudar no siga rendible. Així mateix, també es comprova el manteniment de l’alta del treballador subvencionat durant els dos anys en què existix esta obligació.

“És lamentable que hi haja empreses i persones que estiguen usant les ajudes per a fomentar l’ocupabilitat de les persones amb dificultats de trobar treball en el seu propi benefici de manera fraudulenta”, ha declarat Galvañ, que ha assegurat que “des del Consell es vigilarà encara més que les subvencions arriben a qui realment ho necessite”.

Fecha: 08/05/2025